Tsikirity

Ny tsikirity na angitra dia voronkely mitovitovy bika amin' ny fody, fa kely kokoa ary matetika miara-dia aminy, ao amin' ny fianakaviana Estrildidae. Ny anarany ara-tsiansa dia Lepidopygia nana. Indreto ny anarana ara-tsiansa hafa anondroana azy:

 Spermestes nana

 Lemuresthes nana
 Lonchura nana

 Toetoetrany 
Mirefy 9 sm eo ho eo ny halavan' io vorona io. Tsy miavaka ny lahy sy ny vavy raha eo amlin' ny endrika ety ivelany. Miloko volontakatra ôliva ny tapany ambony ary volondavenona ny ambany izay ahitana ny kibony manopy volontakatra. Ny eo anelanelan' ny vavany sy ny masony amin' ny ilany roa, ny saokany ary ny tendany dia mainty. Ny masony dia mivolontakatra somay mazava, ny valanorano ambony dia mainty ary ny ambany dia manga volondavenona, ny tongony kosa miloko manja manopy vony.

 Faritra sy toerana ahitana azy 
Miaina eto Madagasikara io vorona io. Matetika izy dia hita eny amin' ny kirihitra any ambanivohitra,  eny amin' ny kijana,  eny amin' ny  saha ary  eny amin' ny sisin-tanàna. Hita any amin' ny tanàn-dehibe koa izy io.

 Ao amin' ny kolontsaina 

 Ohabolana 

 Tsikirity mitety riana: tsy tongo-boan-drano, tsy volom-body lena.
 Tsikirity momba fody: tsy tompon-dia, fa mpanaraka.

 Jereo koa 
 Vorona
 Lisitry ny anaram-borona amin' ny teny malagasy